[pic] | КОМИСИЯ НА ЕВРОПЕЙСКИТЕ ОБЩНОСТИ |

Брюксел, 11.12.2008

COM(2008) 841 окончателен

Предложение за

РЕГЛАМЕНТ НА СЪВЕТА

за изменение на Регламент (ЕО) № 1859/2005 на Съвета относно някои ограничителни мерки по отношение на Узбекистан

(представена от Комисията)

ОБЯСНИТЕЛЕН МЕМОРАНДУМ

1. На 14 ноември 2005 г. Съветът прие Регламент (ЕО) № 1859/2005 относно някои ограничителни мерки по отношение на Узбекистан. С този регламент се забраняват, наред с други неща, продажбата, доставката, прехвърлянето и износа в Узбекистан на оборудване, което може да се използва за вътрешна репресия. В приложение I към този регламент се изброяват стоките, за които се отнася забраната.

2. Списъкът със стоки е повторение на списъка с оборудване, което може да се използва за вътрешна репресия, установен в приложение I към Насоките за прилагане и оценка на ограничителните мерки (санкции) в областта на Общата външна политика и политика за сигурност на ЕС, за който бе постигнато съгласие в Съвета през декември 2003 г. (документ на Съвета 15579/03).

3. През декември 2005 г. насоките бяха осъвременени и списъкът в приложение I бе заменен (документ на Съвета 15114/05). Поради това че с Регламент (ЕО) № 1236/2005 на Съвета относно търговията с някои стоки, които биха могли да бъдат използвани с цел прилагане на смъртно наказание, изтезания или други форми на жестоко, нечовешко или унизително отношение или наказание, бе въведена система за разрешаване на износа на някои стоки, независимо от тяхната дестинация, тези стоки бяха заличени от стандартния списък с оборудване, което може да се използва за вътрешна репресия.

4. Комисията предлага да се замени приложение I към Регламент (ЕО) № 1859/2005 с този актуализиран списък с оборудване, което може да се използва за вътрешна репресия.

Предложение за

РЕГЛАМЕНТ НА СЪВЕТА

за изменение на Регламент (ЕО) № 1859/2005 на Съвета относно някои ограничителни мерки по отношение на Узбекистан

СЪВЕТЪТ НА ЕВРОПЕЙСКИЯ СЪЮЗ,

като взе предвид Договора за създаване на Европейската общност, и по-специално член 301 от него,

като взе предвид предложението на Комисията,

като има предвид, че:

(1) С Регламент (ЕО) № 1859/2005 на Съвета от 14 ноември 2005 г. относно някои ограничителни мерки по отношение на Узбекистан[1] се забраняват, inter alia , продажбата, доставката, прехвърлянето и износа в Узбекистан на оборудване, което може да бъде използвано за вътрешна репресия. В приложение I към този регламент се изброяват стоките, за които се отнася тази забрана.

(2) Списъкът с оборудване, което може да се използва за вътрешна репресия, следва да бъде актуализиран съгласно експертните препоръки, като се вземе предвид Регламент (EО) № 1236/2005 на Съвета от 27 юни 2005 г. относно търговията с някои стоки, които биха могли да бъдат използвани с цел прилагане на смъртно наказание, изтезания или други форми на жестоко, нечовешко или унизително отношение или наказание[2].

(3) Регламент (ЕО) № 1859/2005 следва да бъде съответно изменен,

ПРИЕ НАСТОЯЩИЯ РЕГЛАМЕНТ:

Член 1

Приложение I към Регламент (ЕО) № 1859/2005 на Съвета се заменя с текста на приложението към настоящия регламент.

Член 2

Настоящият регламент влиза в сила на третия ден след публикуването си в Официален вестник на Европейския съюз .

Настоящият регламент е задължителен в своята цялост и се прилага пряко във всички държави-членки.

Съставено в Брюксел на година.

За Съвета

Председател

ПРИЛОЖЕНИЕ

„ПРИЛОЖЕНИЕ І

Списък на оборудването, което би могло да се използва за вътрешна репресия, посочено в член 1, параграф 1 и членове 2 и 4

1. Огнестрелни оръжия, муниции и спомагателно оборудване за тях, както следва:

1.1 Огнестрелни оръжия, непопадащи под контрола ML 1 и ML 2 от Общия списък на оръжията на ЕС[3]

1.2 Муниции, специално предназначени за огнестрелните оръжия, изброени в точка 1.1, и компоненти, специално предназначени за тях;

1.3 Мерници, непопадащи под контрола на Общия списък на оръжията на ЕС.

2. Бомби и гранати, непопадащи под контрола на Общия списък на оръжията на ЕС.

3. Превозни средства, както следва:

3.1 Превозни средства, оборудвани с водно оръдие, специално предназначени или преоборудвани с цел контрол на бунтове;

3.2 Превозни средства, специално предназначени или преоборудвани с електрификация за отблъскване на нападатели;

3.3 Превозни средства, специално предназначени или преоборудвани с цел да премахват барикади, включително строителни съоръжения с балистична защита;

3.4 Превозни средства, специално предназначени за превоз или прехвърляне на затворници и/или задържани лица;

3.5 Превозни средства, специално предназначени за разгръщане на мобилни бариери;

3.6 Компоненти за превозните средства, посочени в точки от 3.1 до 3.5, специално предназначени за контрол на бунтове.

Забележка 1 Тази точка не се отнася за превозни средства, специално предназначени за гасене на пожари.

Забележка 2 За целите на точка 3.5 терминът „превозни средства“ включва ремаркетата.

4. Експлозиви и оборудване, свързано с тях:

4.1 Съоръжения и устройства, предназначени за взривяване с електронни и неелектронни средства, включително хвърлящи огън устройства, детонатори, запалители, усилватели и детонационен шнур и специални техни части; с изключение на тези, които са конструирани за специфична търговска употреба, състоящи се в задействане или функциониране посредством взрив на други уреди или устройства, и чиято функция не се състои в създаване на взривове (например устройства за надуване на въздушни възглавници на автомобили, електрически предпазители на приспособления за включване на пожарни водоразпръсквачи);

4.2 Линейно разрезни експлозивни заряди, непопадащи под контрола на Общия списък на оръжията на ЕС.

4.3 Други експлозиви, непопадащи под контрола на Общия списък на оръжията на ЕС и свързани с тях вещества:

a. аматол;

б. нитроцелулоза (съдържаща над 12,5 % азот);

в. нитрогликол;

г. пентаеритритол тетранитрат (PETN);

д. пикрилов хлорид;

е. 2, 4, 6-тринитротолуен (TNT).

5. Защитно оборудване, непопадащо под контрол ML 13 от Общия списък на оръжията на ЕС, както следва:

5.1 Брони за балистична защита и/или против намушкване;

5.2 Каски за балистична защита и/или срещу осколки, каски за борба с размирици, щитове за борба с размирици и балистични щитове.

Бележка: Тази точка не се отнася за:

- оборудване, специално предназначено за спортни дейности;

- оборудване, специално предназначено за покриване на изискванията за безопасност на труда.

6. Симулатори, различни от тези, попадащи под контрол ML 14 от Общия списък на оръжията на ЕС, за обучение по използването на огнестрелно оръжие, и софтуер, специално предназначен за такива симулатори.

7. Съоръжения за нощно виждане и термично изображение и увеличителни лампи, различни от попадащите под контрола на Общия списък на оръжията на ЕС.

8. Режеща бодлива тел.

9. Военни ножове, бойни ножове и щикове с дължина на острието над 10 cm.

10. Производствено оборудване, специално предназначено за стоките от този списък.

11. Специални технологии за разработването, производството или употребата на артикулите от този списък.“

[1] OВ L 299, 16.11.2005 г., стр. 23.

[2] OВ L 200, 30.7.2005, стр. 1.

[3] OВ С 98, 18.4.2008 г., стр. 1.